SPRÁVA KOMISIE

Nariadenie (ES) č. 2173/2005 z 20. decembra 2005 o vytvorení licenčného systému FLEGT na dovoz dreva do Európskeho spoločenstva

Výročná súhrnná správa za rok 2016

1. Úvod

V roku 2005 prijala Európska únia (ďalej len „EÚ“) nariadenie (ES) č. 2173/2005 z 20. decembra 2005 o vytvorení licenčného systému FLEGT na dovoz dreva do Európskeho spoločenstva (ďalej len „nariadenie o systéme FLEGT“) v rámci vykonávania akčného plánu EÚ z roku 2003 pre vynútiteľnosť práva, správu a obchod v lesnom hospodárstve (ďalej len „FLEGT“). V roku 2008 Komisia okrem toho prijala vykonávacie nariadenie (ES) č. 1024/2008 , ktorým sa ustanovujú podrobné pravidlá vykonávania nariadenia o systéme FLEGT.

V nariadení o systéme FLEGT sa stanovujú postupy EÚ týkajúce sa vykonávania licenčného systému FLEGT prostredníctvom uzatvorenia dobrovoľných dohôd o partnerstve (ďalej len „DDP“) s krajinami produkujúcimi drevo vrátane požiadavky, aby sa na dovoz produktov z dreva s pôvodom v partnerských krajinách FLEGT do EÚ vzťahovali licencie FLEGT.

Licenčný systém FLEGT sa prvýkrát začal uplatňovať 15. novembra 2016, keď sa začalo s vydávaním licencií FLEGT na tovar z Indonézie. Indonézia bola jedinou partnerskou krajinou FLEGT, ktorá v roku 2016 takýto systém prevádzkovala.

V článku 8 ods. 3 nariadenia o systéme FLEGT sa vyžaduje, aby Komisia vypracovala a zverejnila výročnú súhrnnú správu vychádzajúcu z informácií, ktoré v súlade s článkom 8 ods. 1 predložili členské štáty vo svojich výročných správach za predchádzajúci kalendárny rok.

Na uľahčenie predkladania správ členskými štátmi stanovila Komisia v súlade s článkom 8 ods. 2 formu tejto správy. Formu odsúhlasili členské štáty v skupine odborníkov pre FLEGT. Na uľahčenie monitorovania licenčného systému FLEGT obsahuje uvedená forma nielen údaje požadované podľa článku 8 ods. 1, ale aj základné informácie o kľúčových povinnostiach členských štátov podľa nariadenia o systéme FLEGT (napr. určený príslušný orgán či orgány, sankcie), ako aj informácie o praktických aspektoch vykonávania licenčného systému FLEGT.

Táto správa poskytuje analýzu prvých výročných správ o vykonávaní licenčného systému FLEGT za rok 2016 predložených členskými štátmi a vzťahuje sa na obdobie od 15. novembra do 31. decembra 2016. Analýza poskytuje informácie o stave vykonávania nariadenia o systéme FLEGT v celej EÚ a uvádzajú sa v nej závery a načrtávajú ďalšie kroky.

Podrobnejšiu analýzu vnútroštátnych správ vypracovala pre Komisiu poradná agentúra UNEP-WCMC. Poskytuje ďalšie podrobnosti a je dostupná na webovom sídle Komisie.

2.Súvislosti

Nezákonná ťažba dreva je všadeprítomným problémom a vzbudzuje veľké obavy v medzinárodnom meradle. Má zničujúci vplyv na niektoré najcennejšie zvyšné svetové lesy, ako aj na ľudí, ktorí v nich žijú a závisia od zdrojov, ktoré tieto lesy poskytujú. Prispieva k odlesňovaniu a degradácii lesov v tropických oblastiach, čo môže predstavovať 7 až 14 % celkových emisií CO2 spôsobených ľudskou činnosťou; ohrozuje biodiverzitu, narúša udržateľné obhospodarovanie lesov a má negatívny vplyv na znižovanie chudoby, udržateľný a inkluzívny hospodársky rast a udržateľný rozvoj, súčasťou čoho je aj poškodzovanie obchodnej životaschopnosti hospodárskych subjektov, ktoré dodržiavajú platné právne predpisy.

V akčnom pláne FLEGT EÚ z roku 2003 sa stanovujú opatrenia EÚ na riešenie nezákonnej ťažby dreva a s ňou spojeného obchodu, ktoré spočívajú v zlepšení správy v lesnom hospodárstve, posilnení vynútiteľnosti práva a podpore obchodu s legálne ťaženým drevom a výrobkami z dreva.

Jedným z hlavných prvkov akčného plánu FLEGT je zavedenie licenčného systému FLEGT, ktorým sa má zabezpečiť, aby sa z krajín zapojených do tohto systému vyvážalo len legálne vyťažené drevo. Licenčný systém FLEGT sa vykonáva uzatváraním DDP s krajinami produkujúcimi drevo.

V rámci týchto dohôd vyvíjajú vývozné krajiny systémy na overovanie legálnosti dreva vyvážaného do EÚ a licenčný systém na poskytnutie záruky, že drevo dovezené do EÚ bolo vyťažené v súlade s právnymi požiadavkami partnerskej krajiny, ako sa stanovuje v príslušnej DDP FLEGT.

Do rozsahu výrobkov licenčného systému FLEGT patrí základný zoznam povinných výrobkov uvedený v prílohe II k nariadeniu o systéme FLEGT, ako aj ďalšie výrobky špecifické pre jednotlivé krajiny, ktoré majú byť uvedené na zozname v prílohe III (podľa rozsahu výrobkov dohodnutého v príslušnej DDP).

Doteraz sa uzatvorilo 6 DDP s Kamerunom, Stredoafrickou republikou, Ghanou, Indonéziou, Libériou a Konžskou republikou. S 9 ďalšími partnerskými krajinami prebiehajú rokovania, konkrétne s Pobrežím Slonoviny, Konžskou demokratickou republikou, Gabonom, Guyanou, Hondurasom, Laosom, Malajziou, Thajskom a Vietnamom.

DDP FLEGT medzi EÚ a Indonéziou nadobudla účinnosť 1. mája 2014 . Zriaďuje sa ňou rámec, inštitúcie a mechanizmy licenčného systému FLEGT pre Indonéziu. Stanovujú sa ňou kontrolné mechanizmy dodávateľského reťazca, rámec súladu s právnymi predpismi a požiadavky nezávislého auditu systému nazývaného systém overovania zákonnosti pôvodu dreva, po indonézsky „Sistem Verificasi Legalitas Kayu (SVLK)“.

Po kladnom spoločnom posúdení indonézskeho systému overovania zákonnosti pôvodu dreva sa Indonézia 15. novembra 2016 stala prvou krajinou prevádzkujúcou licenčný systém FLEGT. V súlade s článkom 10 ods. 1 a 10 ods. 3 nariadenia o systéme FLEGT bolo rozhodnutie o začatí prevádzkovania licenčného systému FLEGT v Indonézii spojené so zmenou príloh I a III k nariadeniu o systéme FLEGT, a to prostredníctvom delegovaného nariadenia Komisie , s cieľom začleniť Indonéziu a jej útvar zodpovedný za informácie o poskytovaní licencie do zoznamu „partnerských krajín a ich určených licenčných orgánov“ uvedeného v prílohe I a zoznamu výrobkov, na ktoré sa vzťahuje licenčný systém FLEGT, v prílohe III „Produkty z dreva, na ktoré sa vzťahuje licenčný systém FLEGT iba v súvislosti so zodpovedajúcimi partnerskými krajinami“. To sa týka väčšiny výrobkov, na ktoré sa vzťahuje nariadenie EÚ o dreve (EUTR) , ako aj nábytku, palivového dreva, drevených nástrojov, dreveného baliaceho materiálu, výrobkov stavebného stolárstva a tesárstva z dreva, buničiny, papiera a výrobkov z papiera, kuchynského a stolového tovaru a ďalších výrobkov podľa prílohy I DDP medzi EÚ a Indonéziou . Z rozsahu licenčného systému FLEGT pre Indonéziu sú vylúčené dva druhy výrobkov: 1. výrobky z ratanu alebo bambusu a 2. papier vyrobený z nedreveného alebo recyklovaného materiálu. Ďalej treba poznamenať, že vývoz viacerých výrobkov (napr. guľatiny), na ktoré sa v zásade vzťahuje licenčný systém FLEGT, zakazujú indonézske právne predpisy a v súlade s článkom 4 DDP sa na ne nemôže vzťahovať licencia FLEGT, čo znamená, že ich nemožno dovážať do EÚ.